**ΦΕΒΡΟΥΑΡΙΟΥ ΚΘ.**

**ΜΝΗΜΗ ΤΟΥ ΟΣΙΟΥ ΠΑΤΡΟΣ ΗΜΩΝ ΚΑΣΣΙΑΝΟΥ**

**ΑΚΟΛΟΥΘΙΑ**

****

(ΕΙΔΗΣΙΣ: Ιστέον ότι, ότε ο χρόνος εστί δίσεκτος, ψάλλεται η ακολουθία αύτη κατά την Κθ'. Ει δε ουκ έστι δίσεκτος, ψάλλεται τη ΚΗ', εν τοις Αποδείπνοις.)

**ΕΙΣ ΤΟΝ ΕΣΠΕΡΙΝΟΝ**

Ευλογήσαντος του ιερέως, ο Προοιμιακός, και το· Μακάριος ανήρ. Εις το, Κυριε εκέκραξα, ιστώμεν στίχους στ , και ψάλλομεν Στιχηρά Προσόμοια.

*(ΕΙΔΗΣΙΣ: Ιστέον ότι, ότε ο χρόνος εστί δίσεκτος, ψάλλεται η ακολουθία αύτη κατά την Κθ'. Ει δε ουκ έστι δίσεκτος, ψάλλεται τη ΚΗ' εν τοις Αποδείπνοις.)*

ΕΙΣ ΤΟΝ ΕΣΠΕΡΙΝΟΝ

Ευλογήσαντος του ιερέως, ο Προοιμιακός, και το· *Μακάριος ανήρ.* Εις το, *Κυριε εκέκραξα,* ιστώμεν στίχους στ , και ψάλλομεν Στιχηρά Προσόμοια.

**Ήχος β'. Άγγελος μεν το χαίρε**

Αγγελικώς βιώσας, επί γης θεόφρον Μακάριε, χοροίς των ασωμάτων ηρίθμησαι· σταυρόν γαρ επί ώμων σου αράμενος Όσιε, τω των όλων Θεώ ηκολούθησας, και πάθη ψυχοφθόρα, εγκρατείας πόνοις θανατώσας, του Πνεύματος δοχείον, και σκεύος καθαρόν εχρημάτισας· Διο βοώμέν σοι· Υπέρ πάντων εκδυσώπει των ευφημούντων σε.

Νηστείαις αγρυπνίαις, τω Θεώ αεί προσκολλώμενος, απάσης ηδονής υψηλότερος μακάριε εδείχθης, και καλαίς αναβάσεσιν, απαύστως φωτιζόμενος, έβλυσας διδασκαλίας ρείθρα, των πιστών αρδεύοντα καρδίας, και γνώσιν εκτιθέντα, Κασσιανέ θεόφρον σωτήριον· Διο βοώμέν σοι· Υπέρ πάντων εκδυσώπει των ευφημούντων σε.

Άνωθεν φωτισθείσα, η σοφή σου Πατερ διάνοια, διδασκαλίας φέγγος απήστραψε, δι' ου φωταγωγείται Μοναζόντων το σύστημα, των παθών της αχλύος λυτρούμενον· διο και εορτάζει την αγίαν πάντοτε μνήμην σου, τον Κυριον της δόξης δοξάζον, τον αεί σε δοξάσαντα, αγωνισάμενον, και νικήσαντα τον όφιν τον πολυμήχανον.

**Έτερα. Ήχος α . Των ουρανίων ταγμάτων.**

Κασσιανού νυν την μνήμην δεύτε τιμήσωμεν, των μοναστών τα πλήθη, οι πολλήν εκ των λόγων, ωφέλειαν τρυγώντες, διηνεκώς, των αυτού· και γαρ βρύουσι, χάριν πλουσίαν του πνεύματος εκ πηγών, και αρδεύουσι τα πέρατα.

Συ τους θορύβους εκκλίνων Πάτερ ανέδραμες, εις αρετών το όρος, και μονάσας οσίως, διέπρεψας εν τούτω, εκ πρακτικής, θεωρίαν κτησάμενος, και ποδηγείς τους ανθρώπους Κασσιανέ, τοις ενθέοις σου διδάγμασι.

Τα της κακίας αιτίας παραδειγμάτίσας, οκτώ κεφαλαιώδεις, συγγραψάμενος λόγους, εν οις και στηλιτεύεις, Πάτερ σοφέ, των παθών τα κυήματα, αφ’ ων ρυσθήναι δυσώπησον και ημάς, τους εκ πόθου ευφημούντάς σε.

**Δόξα. Ήχος πλ. δ.**

Ευφραίνου Αίγυπτος ανθήσασα, τοιούτον πολιούχον, τον εν μακαρίοις Κασσιανόν. Ούτος γαρ τη σοφία του Αγίου Πνεύματος καταγλαϊσθείς, πάσαν άσκησιν, τη εναρέτω πολιτεία αυτού υπερηκόντισεν. Αυτόν και ημείς μεσίτην προσάγοντες, αιτούμεν δυσωπείν τω Χριστώ, σωθήναι τας ψυχάς ημών.

**Και νυν. Θεοτοκίον.**

Ο Βασιλεύς των ουρανών, δια φιλανθρωπίαν, επί της γης ώφθη, και τοις ανθρώποις συνανεστράφη∙ εκ Παρθένου γαρ αγνής, σάρκα προσλαβόμενος και εκ ταύτης προελθών μετά της προσλήψεως, εις εστιν Υιός, διπλούς την φύσιν, αλλ' ου την υπόστασιν∙ διο τέλειον αυτόν Θεόν, και τέλειον άνθρωπον, αληθώς κηρύττοντες, ομολογούμεν Χριστόν τον Θεόν ημών, ον ικέτευε Μήτηρ ανύμφευτε, ελεηθήναι τας ψυχάς ημών.

**Είσοδος. Φως ιλαρόν. Προκείμενον της ημέρας. Αναγνώσματα.**

**Σοφίας Σολομώντος το Ανάγνωσμα. (Κεφ. γ' 1)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα· οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται· ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ’ αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ· ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**Σοφίας Σολομώντος το ανάγνωσμα. (Κεφ. ζ′.7)**

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού· βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και

έλεος εν τοις οσίοις αυτού, και επισκοπή εν τοις εκλεκτοίς αυτού.

**Σοφίας Σολομώντος το Ανάγνωσμα. (Κεφ. ε' 15)**

Δίκαιοι εις τον αιώνα ζώσι, και εν Κυρίω ο μισθός αυτών, και η φροντίς αυτών παρά Υψίστω. Δια τούτο λήψονται το βασίλειον της ευπρεπείας, και το διάδημα του κάλλους εκ χειρός Κυρίου· ότι τη δεξιά αυτού σκεπάσει αυτούς, και τω βραχίονι υπερασπιεί αυτών. Λήψεται πανοπλίαν τον ζήλον αυτού, και οπλοποιήσει την κτίσιν εις άμυναν εχθρών. Ενδύσεται θώρακα, δικαιοσύνην· και περιθήσεται κόρυθα, κρίσιν ανυπόκριτον. Λήψεται ασπίδα ακαταμάχητον οσιότητα· οξυνεί δε απότομον οργήν εις ρομφαίαν. Συνεκπολεμήσει αυτώ ο κόσμος επί τους παράφρονας· πορεύσονται εύστοχοι βολίδες αστραπών, και ως από ευκύκλου τόξου, των νεφών, επί σκοπόν αλούνται· και εκ πετροβόλου θυμού πλήρεις ριφήσονται χάλαζαι. Αγανακτήσει κατ’ αυτών ύδωρ θαλάσσης· ποταμοί δε συγκλύσουσιν αποτόμως. Αντιστήσεται αυτοίς πνεύμα δυνάμεως, και ως λαίλαψ εκλικμήσει αυτούς, και ερημώσει πάσαν την γην ανομία, και η κακοπραγία περιτρέψει θρόνους δυναστών. Ακούσατε ουν βασιλείς, και σύνετε· μάθετε δικασταί περάτων γης. Ενωτίσασθε οι κρατούντες πλήθους, και γεγαυρωμένοι επί όχλοις εθνών· ότι εδόθη παρά Κυρίου η κράτησις υμίν, και η δυναστεία παρά Υψίστου.

**Εις τον Στίχον. Ήχος πλ. β . Όλην αποθέμενοι.**

Σοφώς κατενόησας, την των ρεόντων απάτην, Πάτερ παναοίδιμε, και τους ταύτης χρήζοντας, διεκώλυες, μηδαμώς μένουσαν, μετά την έξοδον, την εντεύθεν προς τον Κύριον, υποδεικνύς αυτοίς, ταύτην την ροώδη και πρόσκαιρον, ζωήν τε και κατάστασιν· όθεν της κρείττονος γέγονας, προς ην απευθύνων, αγχίνους ως κριτής τε και σοφός, βίον και πράξιν Κασιανέ, Χριστώ ευηρέστησας.

**Στ.:** Θαυμαστός ο Θεός εν τοις Αγίους Αυτού.

Σταυρόν εκ νεότητος, αναλαβών και την τρίβον, Πάτερ την επίπονον, και στενήν διώδευσας, εμμελέστατα, τη σεπτή μάλιστα, πειθαρχών ένδοξε, διατάξει του καλέσαντος· διο κατάλληλον, εύρες των καμάτων την έκβασιν, και άξιον το έπαθλον, την εν ουρανοίς Βασιλείαν, Χριστού και την πάντων, Αγίων εν φωτί Κασιανέ· μεθ’ ων απαύστως ικέτευε, υπέρ των ψυχών ημών.

**Στ.:** Τίμιος εναντίον Κυρίου, ο θάνατος του Οσίου Αυτού.

Θαύματος υπόθεσις, άπασιν ήσθα θεόφρον, μετά και του σώματος, επί γης το πρότερον, καθορώμενος, σιωπών Όσιε, και λαλών έπειτα, και τοις λόγοις και τοις πράγμασι· μέτριος πράος γαρ, ώφθης και ηδύς και μειλίχιος, και άγαν ευπροσήγορος, και προφητικός και απλούστατος, πολλώ δε νυν πλέον, ηνίκα προς Θεόν αναδραμών, εθαυμαστώθης και έλαβες, χάριν των ιάσεων.

**Δόξα. Ήχος πλ. β .**

Εμφρόνως των οχληρών του βίου επαναστάς, Κασσιανέ αοίδιμε, φιλησυχία την έρημον κατέλαβες, και δι’ αυτής προς Θεόν πρακτικώς αναγόμενος, τω κόσμω έλλαμψας φωστήρ, και ρήματα ζωής τοις ανθρώποις επήγασας. Διο μη παύση εν ταις ευχαίς σου στηρίζων ημάς, εκ βλάβης του αλλοτρίου ρυσθήναι τας ψυχάς ημών, Όσιε Πάτερ.

**Και νυν. Θεοτοκίον**

Ο ποιητής και λυτρωτής μου Πάναγνε, Χριστός ο Κύριος, εκ της σης νηδύος προελθών, εμέ ενδυσάμενος, της πρώην κατάρας, τον Αδάμ ηλευθέρωσε· διο σοι Πάναγνε, ως του Θεού Μητρί τε και Παρθένω αληθώς, βοώμεν ασιγήτως, το Χαίρε του Αγγέλου. Χαίρε Δέσποινα, προστασία και σκέπη, και σωτηρία των ψυχών ημών.

**Νυν απολύεις. Τρισάγιον.**

**Απολυτίκιον. Ήχος πλ. α’. Τον συνάναρχον Λόγον.**

Της σοφίας τον λόγον Πάτερ τοις έργοις σου, ασκητικώς γεωργήσας ως οικονόμος πιστός, αρετών μυσταγωγείς τα κατορθώματα, συ γαρ πράξας ευσεβώς, εκδιδάσκεις ακριβώς, Κασσιανέ θεοφόρε, και τω Σωτήρι πρεσβεύεις, ελεηθήναι τας ψυχάς ημών.

**Δόξα... Και νυν ... Θεοτοκίον**

Χαίρε πύλη Κυρίου η αδιόδευτος, χαίρε τείχος και σκέπη των προστρεχόντων εις σε, χαίρε αχείμαστε λιμήν και Απειρόγαμε, η τεκούσα εν σαρκί τον Ποιητήν σου και Θεόν, πρεσβεύουσα μη ελλείπης, υπέρ των ανυμνούντων, και προσκυνούντων τον Τόκον σου.

**Απόλυσις.**

**ΕΙΣ ΤΟΝ ΟΡΘΡΟΝ**

**Μετά την α Στιχολογίαν, Κάθισμα. Ήχος πλ. β . Τριήμερος ανέστης.**

Βοώ Σοι τω Κυρίω μου, λόγου χάριν εμπνεύσαί μοι, ευφημήσαι, σου τον Όσιον καλώς, τον βίον ηνυκότα· και μετά των Αγγέλων, νυν μεγαλύνει Σου το όνομα.

**Δόξα... και νυν ... Θεοτοκίον**

Μεγίστων δωρημάτων ημίν, ο τόκος ο αλόχευτος, της Παρθένου, πάσι γέγονε σαφώς· Θεός γαρ την φθαρείσαν, καινίζει πάλιν φύσιν, και αναπλάττει το ανθρώπινον.

**Μετά την β’ Στιχολογίαν, Κάθισμα. Όμοιον.**

Ασκήσεως το πέλγαγος, αβρόχως διεπέρασας, και λιμένι, προσωρμίσθης του Θεού· Αυτώ καθικετεύω, υπέρ ημών μη παύση, Κασσιανέ μακαριώτατε.

**Δόξα... Και νυν ... Θεοτοκίον.**

Μεγάλων χαρισμάτων αγνή, Παρθένε Θεομήτορ σεμνή, ηξιώθης, ότι έτεκες σαρκί, τον ένα της Τριάδος, Χριστόν τον ζωοδότην, εις σωτηρίαν των ψυχών ημών.

**Μετά τον Πολυέλεον, Κάθισμα. Όμοιον.**

Ρημάτων ηδυέπεια, της σοφής διανοίας σου, ιλαρύνει, μοναζόντων την πληθύν, άνωθεν φωτισθείσα, του πνεύματος τη αίγλη, καταφωτίζει και ημών τας ψυχάς.

**Δόξα... Και νυν... Θεοτοκίον.**

Ορώσά σε η Πάναγνος, εν ξύλω καθηλούμενον, ανεβόα· Ω Υιέ μου και Θεέ, τι το παράδοξόν σου, και άκουσμα το ξένον, ο υπομένεις δια οίκτον πολύν;

**Είτα, οι Αναβαθμοί· το α ἀντίφωνον του δ ἤχου.**

**Προκείμενον:** Θαυμαστός ο Θεός εν τοις Αγίους Αυτού.

**Στ.:** Τίμιος εναντίον Κυρίου, ο θάνατος του Οσίου Αυτού.

**Ευαγγέλιον Οσιακόν.**

**Δόξα:** Ταις του Σου Οσίου...

**Και νυν:** Ταις της Θεοτόκου...

**Ιδιόμελον. Ήχος πλ. β . Στ.:** Ελέησόν με ο Θεός...

Εμφρόνως των οχληρών του βίου επαναστάς, Κασσιανέ αοίδιμε, φιλησυχία την έρημον κατέλαβες, και δι’ αυτής προς Θεόν πρακτικώς αναγόμενος, τω κόσμω έλλαμψας φωστήρ, και ρήματα ζωής τοις ανθρώποις επήγασας. Διο μη παύση εν ταις ευχαίς σου στηρίζων ημάς, εκ βλάβης του αλλοτρίου ρυσθήναι τας ψυχάς ημών, Όσιε Πάτερ.

**Είτα, οι Κανόνες· της Θεοτόκου, και του Οσίου β’.**

**Ο α Κανών, ου η Ακροστιχίς: Σοι Κασσιανέ την δε την ωδήν πλέκω. Ιωσήφ.**

**Ωδή α'. Ήχος β'. Ο Ειρμός Εν βυθώ κατέστρωσε ποτέ**

Στεφανώσας θείαις αρεταίς, Όσιε τον βίον σου, Κασσιανέ προς Θεόν εξεδήμησας, παρ' ου ημίν αίτησαι, απολύτρωσιν των πταισμάτων δεόμεθα, τοις επιτελούσι, πίστει την αγίαν σου μετάστασιν.

Ολοτρόπω νεύσει προς Θεόν, πάντων Αξιάγαστε, των εμπαθών νοημάτων εξένευσας, και φως εχρημάτισας, ταις μεθέξεσι ταις αΰλοις θεούμενος· όθεν σε τιμώμεν, και πανηγυρίζομεν την μνήμην σου.

Ιατρός γεγένησαι ψυχών, θείοις σου διδάγμασι, Κασσιανέ ρυθμίζων τα φρονήματα, Μοναστών εν χάριτι, και την φέρουσαν προς ζωήν την αιώνιον, άριστα δεικνύων, τρίβον θεοφόρε παμμακάριστε.

**Θεοτοκίον**

Κυοφόρον άνανδρον Αγνήν, πάντες σε γινώσκομεν· τον γαρ Θεόν σάρκα θνητήν ενδυσάμενον, υπέρ νουν εγέννησας, τον φαιδρύναντα των Οσίων τον σύλλογον· Όθεν σε υμνούμεν, πίστει μεγαλύνοντες τον τόκον σου.

**Ο β Κανών, ου η ακροστιχίς: Κόσμον μον αστών Κασσιανόν αινέσω. Ο Κρήτης.**

**Ωδή α . Ήχος πλ. δ . Υγράν διοδεύσας.**

Κοσμήσας ψυχής σου το τριμερές, λαμπρότητι βίου, και δογμάτων ύψει σοφέ, κόσμος ανεδείχθης μοναζόντων, Κασσιανέ και σεμνότης και στήριγμα.

Ο πάντων προγνώστης και Ποιητής, ο πριν εκ μη όντων, πάσαν κτίσιν παραγαγών, αυτός μοναζόντων οδηγόν σε, Κασσιανέ και διδάσκαλον δείκνυσι.

Συνέσει κοσμούμενος θεϊκή, του κόσμου παμμάκαρ, την προσπάθειαν εκ ψυχής, εμίσησας όντως και της θείας, θεοφανείας κατηξίωσαι.

**Θεοτοκίον.**

Μαρία το τείχος χριστιανών, δεινώς την ψυχήν μου, βαρυνθείσαν ταις ηδοναίς, ταις σαις επικούφισον πρεσβείαις, και αρετών προς τας τρίβους οδήγησον.

**Ωδή γ'. Ο Ειρμός Εξήνθησεν η έρημος.**

Αστέρα εν τω ύψει σε, Εκκλησίας λάμποντα, ο φωτισμός ανέδειξε, των εν σκότει Χριστός πανεύφημε, ασκητών ωραιότης Πατερ πάνσοφε Σταυρώ τον ομιλήσαντα, και τον κόσμον σώσαντα, Κασσιανέ μιμούμενος, εσταυρώθης κόσμω και πάθεσι, πανουργίας δαιμόνων τροπωσάμενος. Σοφίας πληρωθείσά σου, η καρδία Πανσοφε, διδασκαλίας άβυσσον, εν Αγίω έβλυσε Πνεύματι, Μοναστών τας αγέλας καταρδεύουσα.

**Θεοτοκίον**

Ιατρευσον Πανάμωμε, την ψυχήν μου δέομαι, εξασθενούσαν πάθεσι, και παντοίαις επαναστάσεσι, των κακίστων δαιμόνων μεσιτείαις σου.

**Έτερος. Συ ει το στερέωμα.**

Όλην σου την έφεσιν, προς τον εόν σοφέ θέμενος, των γεηρών, πάντων υπερήρας, της ψυχής σου το φρόνημα.

Νουν τη των αισθήσεων, παιδαγωγία καθάρας σου, τω νοητώ, Πάτερ προσωμίλεις, συ νοΐ δι’ εντεύξεως.

Μέσον έστης πράξεως, και θεωρίας πανόλβιε, και εξ αμφοίν, έσχες θείαν γνώσιν, και διδάσκεις σαφέστατα.

**Θεοτοκίον**

Όλον με πανύμνητε, τραυματισθέντα τοις πάθεσι, και ηδονών, βέλει νεκρωθέντα, τω ελέει Σου ζώωσον.

**Καθισμα. Ήχος πλ. δ . Την σοφίαν και Λόγον.**

Του Χριστού τη αγάπη Πάτερ τρωθείς, κοσμικήν εβδελύξω πάσαν στοργήν, και άρας επ’ ώμων σου, τον σταυρόν ηκολούθησας, δι’ αρετής απάσης αυτώ πανσεβάσμιε· όθεν συνελθόντες, την σεβάσμιον μνήμην, την σην εορτάζομεν, μοναζόντων το καύχημα, Κασσιανέ αξιάγαστε, πρέσβευε Χριστώ τω Θεώ, των πταισμάτων άφεσιν δωρήσασθαι, τοις εορτάζουσι πόθω, την αγίαν μνήμην σου.

**Δόξα. Έτερον. Ήχος δ'. Ο υψωθείς εν τω Σταυρώ**

Οσιωθείς συ τω Θεώ ανετέθης, και λαμπρυνθείς συ των καλών ταις ιδέαις, Κασσιανέ ως ήλιος απήστραψας, φέγγει των ενθέων σου διδαχών τας καρδίας, πάντων των τιμώντων σε, αενάως φωτίζων, αλλ' εκτενώς ικέτευε Χριστόν, υπέρ των πόθω, θερμώς ευφημούντων σε.

**Και νυν. Θεοτοκίον**

Τη Θεοτόκω εκτενώς νυν προσδράμωμεν, αμαρτωλοί και ταπεινοί και προσπέσωμεν, εν μετανοία κράζοντες εκ βάθους ψυχής· Δεσποινα βοήθησον, εφ' ημίν σπλαγχνισθείσα σπεύσον απολλύμεθα, υπό πλήθους πταισμάτων, μη αποστρέψης σους δούλους κενούς· σε γαρ και μόνην ελπίδα κεκτήμεθα.

**Ωδή δ'. Ο Ειρμός Ελήλυθας, εκ Παρθένου**

Αγώσί σου, της σαρκός υποτάξας σκιρτήματα, τω πνεύματι Όσιε, ταις ιεραίς νουθεσίαις σου, πάσας απεγύμνωσας, τας πανουργίας του πλάνου και τα ένεδρα.

Νεκρούμενος, εκουσίως τω κόσμω την μέλλουσαν, ζωήν κλήρον είληφας, Κασσιανέ παναοίδιμε νόμους συνεγράψω δε, εις Μοναστών οδηγίαν και τελείωσιν.

Ενώκησε, τη ψυχή σου η χάρις του Πνεύματος, και πάντων ανώτερον, των της σαρκός φρονημάτων σε, έδειξε Πανόλβιε, και των του πλάνου παγίδων εμφανέστατα.

**Θεοτοκίον**

Τον άχρονον, υπό χρόνον γενόμενον τέτοκας, αρρήτως Πανάμωμε, τον τους Οσίους λαμπρύναντα, πίστει αριστεύσαντας, και τον αρχέκακον όφιν ταπεινώσαντας.

**Έτερος. Εισακήκοα Κύριε.**

Νομοθέτης γενόμενος, πλάκας εν Σιναίω Μωσής εδέξατο, των παθών δε συ τα αίτια, φωτισθείς θεόθεν εστηλίτευσας.

Αρετών διδασκάλιον, και των ασκητών κανών απαρέγκλιτος, η ση βίβλος αναπέφηνεν, ως μεστή χαρίτων διακρίσεως.

Συ την πράξιν επίβασιν, έσχες θεωρίας αριδηλότατα· των παθών ουν τον πρωτεύοντα, της γαστρός τον κόρον εναπέδειξας.

**Θεοτοκίον**

Τις εξείποι πανάμωμε, του Σου μυστηρίου το άρρητον; Πως και τίκτεις και μεμένηκας, μετά τόκον πάλιν αειπάρθενος;

**Ωδή ε'. Ο Ειρμός Μεσίτης Θεού**

Ηρπάγης ταις σαις, αρεταίς θεόληπτε οχούμενος, και χαίρων κατέπαυσας, προς τα επουράνια σκηνώματα, των καμάτων τα γέρα, αξίως κομιζόμενος.

Νοί καθαρώ, συ ενοπτριζόμενος, το κάλλος Χριστού, ίστασο ακλόνητος, νύκτωρ μεθ' ημέραν τε Αοίδιμε, και ενθέους δηλώσεις, εκείθεν εισδεχόμενος.

Δακρύων πηγαίς, θεοφόρε Πατερ αρδευόμενος, ως δένδρον υψίκορμον, ήνεγκας καρπούς τα κατορθώματα, επευφραίνοντα πάντων, ενθέως τα νοήματα.

**Θεοτοκίον**

Εκ σου η ζωη, υπέρ νουν Παρθένε ανατείλασα, εχθρόν εθανάτωσεν, άπαντας ημάς τον θανατώσαντα, και εζώωσε κόσμον, απαύστως ανυμνούντά σε.

**Έτερος. Ορθρίζοντες.**

Ως μέγιστος φωστήρ ανεδείχθης των μοναζόντων, θεόφρον Πατήρ ημών, Κασσιανέ αξιάγαστε.

Νηστεία και δεήσει σχολάσας θεόφρον Πάτερ, ερήμου κατώκησας, και των παθών απεμάκρυνας.

Κοιμίσας των παθών τας κινήσεις τη εγκρατεία, τον νουν ανεπτέρωσας, εις θεωρίαν πανόλβιε.

**Θεοτοκίον**

Ασπόρως συλλαβούσα τον Κτίστην Θεοκυήτορ, αφθόρως γεγέννηκας, Εμμανουήλ τον Θεάνθρωπον.

**Ωδή ς'. Ο Ειρμός Εν αβύσσω πταισμάτων κυκλούμενος**

Την οδόν την στενήν Πατερ ώδευσας, πάσί τε τοις λόγοις σου ταύτην υπέδειξας, ην οι καλώς βαδίζοντες, Παραδείσου προς πλάτος εισάγονται.

Η ζωη σου οσία γεγένηται, και η τελευτή μακαρία και έντιμος, Κασσιανέ Πατήρ ημών, των αγίων Αγγέλων συνόμιλε.

Νυσταγμόν αμελείας απέρριψας, και επαγρυπνών θεωρίαις και πράξεσιν, αγγελικώς εβίωσας, επί γης θεοφόρε πανόλβιε.

**Θεοτοκίον**

Ως καλήν ως ωραίαν ποθήσας σε, ο καλλοποιός Ιησούς Παναμώμητε, εκ σου σαρκί γεγέννηται, και θεοί με δι' οίκτον αμέτρητον.

**Έτερος. Ιλάσθητί μοι Σωτήρ.**

Σοφίας ελληνικής, εμφρόνως καταπεφρόνηκας, σοφίαν πνευματικήν, θεόθεν επλούτησας, δι’ ης φωτιζόμενος, άριστα διδάσκεις, μοναζόντων τα συστήματα.

Ισχύϊ του παντουργού, παμμάκαρ Πνεύματος ήσχυνας, τον παλαμναίον εχθρόν, ταπείνωσιν άμετρον, ευχήν αδιάλειπτον, και ακτημοσύνην, και εγκράτειαν κτησάμενος.

Αγάπην την προς Θεόν, και τον πλησίον εκέκτησο, της μήνιδος τας βολάς, ποσί σου συνέτριψας, και της διακρίσεως, είληφας την χάριν, ω θεόφρον παναοίδιμε.

**Θεοτοκίον**

Νομίμων δίχα σαρκός, τον νομοδότην γεγέννηκας, τους νόμους δε του Θεού, κακώς παραβάντα με, διόρθωσαι πάναγνε, μόνη των ανθρώπων, των πιπτόντων η ανόρθωσις.

**Κοντάκιον. Ήχος δ . Επεφάνης σήμερον.**

Εν τω οίκω Κύριος, της εγκρατείας, αληθώς σε έθετο, ώσπερ αστέρα απλανή, φωταγωγούντα τα πέρατα, Πατήρ ημών Κασσιανέ Όσιε.

**Ο Οίκος.**

Υπέρ ήλιον ο βίος σου ήστραψεν Όσιε, αγνεία γαρ, και πραότητι, πάσαν την ζωήν σου κατακοσμήσαι εσπούδασας, και εαυτόν εκδούς προς πάσαν σκληραγωγίαν τε και άσκησιν, δι’ ης ηξιώθης τω Θεώ ευαρεστήσαι επί γης, παρ’ ου και των σημείων την χάριν απειληφώς πάντας φωτίζεις προς την ευσέβειαν. Διο παριστάμενος τω Χριστώ, πρέσβευε διηνεκώς τους εν πίστει εκτελούντας την μνήμην σου, Πατήρ ημών Κασσιανέ Όσιε.

**Συναξάριον**

**Τη ΚΘ' του αυτού μηνός, Μνήμη του Οσίου και Ομολογητού Κασσιανού του Ρωμαίου.**

Ένθεν μεταστάς Κασσιανός προς νόας,

Θείας νοητώς κασσίας αποπνέει.

Εικάδα αμφ᾽ ενάτην θάνε Κασσιανός μεγαθύμων.

Ούτος ην εκ πόλεως Ρώμης, περιφανών και λαμπρών γονέων υπάρχων υιός. Εν αρχή ουν του βίου αυτού πολύν προς τους λόγους εκτήσατο έρωτα. Τη ουν περί τούτους σπουδή, και της φύσεως οξύτητι, πάσαν ελληνικήν παιδείαν μετήλθε, φιλοσοφίαν τε και αστρονομίαν εις άπαν εκμελετήσας. Καλώς δε και την θείαν Γραφήν εκμαθών, και εις το άκρον της περί αυτήν ελάσας γνώσεως, και εν αγνεία και καθαρότητι τον βίον κοσμήσας, απαναστάς της πατρίδος, και την σκήτην καταλαβών, τον μονήρη βίον υπέρχεται. Και εκδούς εαυτόν μοναστηρίω, πάσάν τε υπακοήν εξασκήσας, και πάσαν σκληραγωγίαν εκείθεν εκμαθών, και εαυτόν εθίσας, εις άκρον τε διακρίσεως εκ της άκρας υπακοής φθάσας, επί την ησυχίαν έρχεται. Χρόνους δε πλείστους πεποιηκώς, και πάση σκληραγωγία εαυτόν εκτήξας, προς πλείονα πείραν και γυμνασίαν εχώρησεν. Αναστάς ουν από της ησυχίας, αμείβει πάντα τα μοναστήρια, της τε Αιγύπτου πάσης και Θηβαΐδος, και το της Νιτρίας όρος, Ασίας τε και Πόντου, Καππαδοκίας τε και πάσης Ανατολής. Ανεμάξατο δε πάντων τους βίους, και τύπους, και αγωγάς, ως μηδέ κηρός των δακτυλίων τους τύπους εκμάττεται. Και δηλούσι ταύτα αι παρ’ αυτού συγγραφείσαι διατυπώσεις, πάσης ακριβείας και σοφίας και ωφελείας ούσαι πεπληρωμέναι, και άλλαι όσαι παρ’ αυτού συνεγράφησαν, και συνετέθησαν διδασκαλίαι. Ας ει τις επεσκεμμένως και ηκριβωμένος διέλθη, πολλήν εκ τούτων γνώσεται. Ούτως ουν βιους ο θείος ούτος ανήρ, και ούτω πολιτευσάμενος, προς τα εκείθεν μετέβη μονάς.

**Τη αυτή ημέρα, Μνήμη του Αγίου Γεωργίου του Ομολογητού, επισκόπου Δεφέλτου.**

Ούτος, κατά τον 7ον αιώνα ζήσας, πολέμιος ανεδείχθη των αιρετικών Μονοθελητών. Διδάξας την Ορθόδοξον πίστιν, πολλά υπέμεινε από τους Σκύθας.

**Τη αυτή ημέρα, Μνήμη των Αγίων Δεκατεσσάρων Μαρτύρων των εν Βουλγαρία.**

**Τη αυτή ημέρα, Μνήμη του Οσίου Γερμανού της Ντομπρουζίας, του Ρουμάνου.**

Ούτος, εγεννήθη περί τω 358ω έτει. Εκοιμήθη κατά τα έτη 405-415.

**Τη αυτή ημέρα, Μνήμη του Αγίου Αρσενίου, Μητροπολίτου Ροστώβ της Ρωσσίας.**

Ούτος, εκοιμήθη εν ειρήνη εν έτει 1772.

Ταις αυτών αγίαις πρεσβείαις, Χριστέ ο Θεός ελέησον ημάς. Αμήν.

**Ωδή ζ' Ο Ειρμός Αντίθεον πρόσταγμα παρανομούντος**

Διόλου ταις νεύσεσι ταις φανοτάταις, θεόφρον θεούμενος, φωστήρ εδείχθης άδυτος, εντεύθεν απήστραψας, λόγον σωτήριον, πάντων τα νοήματα ημών, φωταγωγούντα των ευφημούντων σε.

Η γλώσσά σου πνεύματι εκτεθηγμένη, σαφώς διεχάραξε, τον νόμον τον σωτήριον, και τύπους εξέθετο, οις περ ρυθμίζονται, πάσαι Παμμακάριστε αεί, των Μοναζόντων αγέλαι χαίρουσαι.

Νοήματα Όσιε σωτηριώδη, και ρήματα άγνοιαν, καρδίας απελαύνοντα, πλουσίως ανέβλυσας, Πατερ θεόσοφε· όθεν σε γεραίρομεν πιστώς, την παναγίαν τελούντες μνήμην σου.

**Θεοτοκίον**

Παστάς εχρημάτισας του Θεού Λογου, και θρόνος πυρίμορφος, εν ω επανεπαύσατο, ο Λογος σαρκούμενος, δι άκραν αγαθότητα, τούτον ουν ικέτευε αγνή, κατοικτειρήσαι και ελεήσαι ημάς.

**Έτερος. Παίδες Εβραίων.**

Όλος νοΐ κεκαθαρμένος, δι’ εντεύξεως εώρας τον Δεσπότην, και τρανώς υπ’ Αυτού, λαμπόμενος εβόας· Ευλογητός ει Κύριε, ο Θεός εις τους αιώνας.

Νέων εδείχθης ποδηγέτης, την προσπάθειαν βδελύττεσθαι διδάσκων, τοις προσήκουσι δε, ταπείνωσιν εδείκνυς, και προσευχήν αθόλωτον, και αγάπην ως τελείοις.

Αίσθησιν άϋλον πλουτήσας, την πεντάριθμον ερρύθμισας θεόφρον, προς κινήσεις καλάς, δι’ ων προσωκειώθης, Πατρί και Λόγω Πνεύματι, και μεθέξει εθεώθης.

Ίλεων εύρες τον Δεσπότην, ελεήμονα καρδίαν κεκτημένος, και πενήτων στοργή, της αιωνίου δόξης, Κασσιανέ τετύχηκας, μοναζόντων ποδηγέτα.

**Θεοτοκίον**

Νέμοις μοι λύσιν των πταισμάτων, ώνπερ έπραξα πανύμνητε αφρόνως, και μελλούσης ζωής, ποίησον κληρονόμον, όπως σωθείς δοξάζω Σε, την καλήν μου προστασίαν.

**Ωδή η'. Ο Ειρμός Καμινος ποτέ**

Λαμπων ως αστήρ, τω λόγω και τω βίω, Κασσιανέ φωτίζεις άπαντα, της γης τα πληρώματα, της αγνοίας υπεξαίρων αχλύν, και μέλπειν προτρεπόμενος, άπαντας· Ευλογείτε, πάντα τα έργα τον Κυριον.

Έδυσας θανών, ως ήλιος Παμμάκαρ, ώσπερ ακτίνας δε κατέλιπες, αδύτους τους λόγους σου, φωτιζούσας τας ψυχάς ημών, των πίστει την αγίαν σου μνήμην επιτελούντων, και δοξαζόντων τον Κυριον.

Κάλλους νοητού, αρρήτως απολαύεις απολυθείς τούδε του σώματος, και βλέπειν ηξίωσαι, άπερ Αοίδιμε, Αγγέλων τα στρατεύματα μέλποντα· Ευλογείτε, πάντα τα έργα τον Κυριον.

**Θεοτοκίον**

Ώφθης ουρανών, Παρθένε πλατυτέρα, τον μηδαμού Θεόν χωρούμενον, αφράστως κυήσασα, και τεκούσα υπέρ έννοιαν, διπλούν όντα ταις φύσεσι, μίαν δε κεκτημένον, θεοπρεπώς την υπόστασιν.

**Έτερος. Οι θεορρήμονες.**

Εν Εκκλησία νυνί των πρωτοτόκων, συναυλιζόμενος Πάτερ, των μεμνημένων σου μέμνησο, και τυχείν της αγήρω, ζωής καθικέτευε.

Σώμα νεκρώσας ασκήσεως τοις πόνοις, τας της ψυχής σου δυνάμεις, Κασσιανέ ανεζώωσας, και ποιμήν μοναζόντων, εδείχθης θεσπέσιε.

Ω της αρίστης σου Πάτερ πολιτείας! Ω των μεγίστων καμάτων, Κασσιανέ αξιάγαστε, δι’ ων δόξης της άνω, πλουσίως τετύχηκας!

Οι φωτισθέντες τη αίγλη των δογμάτων, και των πατέρων τοις όροις, τοις Ορθοδόξοις επόμενοι, συν Υιώ τον Πατέρα, και Πνεύμα δοξάσωμεν.

**Θεοτοκίον**

Κλίμακα πάλαι κατείδεν Ιακώβ Σε, Θεοκυήτορ Παρθένε, εφ’ ης Θεός επεστήρικτο, τους βροτούς προς τα άνω, εκ γης εκκαλούμενος.

**Ωδή θ'. Ο Ειρμός Ανάρχου Γεννήτορος.**

Ισχύς σοι δεδώρηται, παρά Θεού και δύναμις, τας αρχάς διολέσαι του κοσμοκράτορος· όθεν αριστεύσας μεγάλως, ως αληθώς, Πάτερ θεοφόρε, χοροίς συνηρίθμησαι, των Οσίων αγαλλόμενος.

Ως ρόδον ηδύπνοον, ημάς ευωδιάζουσιν, οι θεόπνευστοι λόγοι, της θείας γλώττης σου· συ γαρ ευωδία εγένου, του δι' ημάς, Θεού σαρκωθέντος, δι' άμετρον έλεος, θεοφόρε πανσεβάσμιε.

Σκιρτήσωμεν άνθρωποι, πνευματικώς χορεύοντες, Κασσιανού νυν τη μνήμη επαγαλλόμενοι, ψάλλωμεν Θεώ εν αινέσει, τω θαυμαστώ, όντι εν αγίοις, και καθαγιάζοντι, τους εν πίστει αυτόν σέβοντας.

**Θεοτοκίον**

Φθαρείσαν εκαίνισας, την φύσιν του Προπάτορος, υπέρ φύσιν τεκούσα, και παρθενεύουσα, φύσεως απάσης τον Πλάστην, ον εν Σταυρώ, κρεμάμενον πάλαι, ωλόλυζες βλέπουσα, Παναγία Μητροπάρθενε.

**Έτερον. Κυρίως Θεοτόκον.**

Ροή των σων δακρύων, έπνιξας θεόφρον, τον παλαμναίον εχθρόν και διέσωσας, τους επομένους σοι πάντας, προς όρος γνώσεως.

Ημέραν ευφροσύνης, άγει σου η μνήμη, Κασσιανέ τοις εν πίστει τιμώσί σε, και εορτάζουσι ταύτην, εκ πόθου σήμερον.

Της νίκης τους στεφάνους, μάκαρ ανεδήσω, ανθ’ ων τυράννους τους τρεις εκνενίκηκας, Κασσιανέ του Δεσπότου, χειρί στεφόμενος.

Ημών των μετά πόθου, σου τη θεία μνήμη, το ευτελές πλεξαμένων εφύμνιον, πρόστηθι Πάτερ και ρύου, παθών και θλίψεων.

**Θεοτοκίον**

Σαρκούμενος ο Λόγος, ώφθη εκ γαστρός Σου, Θεοκυήτορ καθ’ ένωσιν άρρητον, εις εξ αμφοίν χρηματίζων, Θεός και άνθρωπος.

**Εξαποστειλάριον. Ο ουρανόν τοις άστροις.**

Αγγελικόν τον βίον, ποθών εμάκρυνας σαυτόν, εν ταις ερήμοις και πάθη, καθυποτάξας της σαρκός, ισάγγελος ανεδείχθης, Πατήρ ημών θεοφόρε.

**Θεοτοκίον**

Τη κραταιά Σου σκέπη, από εχθρών επιβουλής, ημάς αγνή τους Σους δούλους, φύλαττε, πάντας αβλαβείς, Σε γαρ κεκτήμεθα μόνην, καταφυγήν εν ανάγκαις.

**Αίνοι. Ήχος α . Των ουρανίων ταγμάτων.**

Των ουρανίων αψίδων υπεριπτάμενοι, δι’ αρετής ενθέου, παμμακάριστε Πάτερ, υπέδης εν τω γνόφω δι’ ης αληθώς, ουκ εν αινίγμασιν Όσιε, αλλ’ εν τη χάριτι ώφθης τη του Θεού, τας ελλάμψεις εισδεχόμενος. (Δις)

Ταις αρεταίς εκλαμπρύνας ψυχήν και έννοιαν, προς ουρανόν μετήχθης, εις Χριστού Βασιλείαν, Κασσιανέ τρισμάκαρ προσφέρων αυτώ, τα των πόνων σου δράγματα, εν ασκηταίς συ φωστήρ γαρ αναδειχθείς, της αγήρω απολαύεις τρυφής.

Τον ομοούσιον όντως Τριας η άναρχος, Πνεύματος κατοικίαν, εν σοι αναθεμένη, λαμπρότατον φωστήρα ανέδειξε σε θεοφόρε Κασσιανέ, των χαμαιζήλων γαρ πάντων υπεραρθείς, ουρανόν οίκησιν εύρηκας.

**Δόξα. Ήχος β .**

Όσιε Πάτερ, εκ βρέφους την αρετήν επιμελώς ασκήσας, όργανον γέγονας του Αγίου Πνεύματος· και παρ’ αυτού λαβών των θαυμάτων την ενέργειαν, έπεισας τους ανθρώπους, καταφρονείν των ηδέων. Νυν δε τω θείω φωτί, καθαρώτερον ελλαμπόμενος, φώτισον και ημών τας διανοίας, Πάτερ ημών Κασσιανέ Όσιε.

**Και νυν. Θεοτοκίον**

Ω θαύματος καινού, πάντων των πάλαι θαυμάτων! τις γαρ έγνω Μητέρα, άνευ ανδρός τετοκυίαν, και εν αγκάλαις φέρουσαν, τον άπασαν την κτίσιν περιέχοντα; Θεού εστι βουλή το κυηθέν, ον ως βρέφος Πάναγνε, σαις ωλέναις βαστάσασα, και μητρικήν παρρησίαν προς αυτόν κεκτημένη, μη παύση δυσωπούσα υπέρ των σε τιμώντων, του οικτειρήσαι και σώσαι τας ψυχάς ημών.

**Δοξολογία Μεγάλη και Απόλυσις.**

**Η/Υ ΠΗΓΗ:**

**voutsinasilias.blogspot.gr**

**http://voutsinasilias.blogspot.gr/2014/02/29.html**